««༡༠༣༽༄། ། སློབ་མའི་ཡང་རབ་རྣལ་འབྱོར་གྱི་དབང་ཕྱུག་རྡོ་རྗེ་རྒྱལ་མཚན་ལ་སྤྲིངས་པ། ། »»ཨོཾ་སྭསྟི། ངའི་བུ་དམ་པ། སློབ་མའི་ཡང་རབ། རྣལ་འབྱོར་གྱི་དབང་ཕྱུག་རྗེ་བཙུན་རྡོ་རྗེ་རྒྱལ་མཚན་ལ་སྤྲིངས་པ། ཁྱེད་སྔོན་བསོད་ནམས་ཀྱི་ཚོགས་རྒྱ་ཆེན་པོ་བསགས་པས་མི་ལུས་རིན་པོ་ཆེ་ཐོབ་ཅིང་། རིགས་རྒྱུད་ཁྱད་པར་ཅན་དུ་སྐུ་ནི་འཁྲུངས། ཐུབ་པའི་བསྟན་པ་རིན་པོ་ཆེ་ལ་རབ་ཏུ་བྱུང་ནས། ལྷག་པའི་བསམ་པ་ཤིན་ཏུ་རྣམ་པར་དག་པས། ཚུལ་ཁྲིམས་རིན་པོ་ཆེ་ཤིན་ཏུ་རྣམ་པར་དག་པའི་སྤོས་ཀྱི་ངད་ལྡང་བས། འགྲོ་བ་གཞན་གྱི་ཡིད་ཚིམ་པར་ནི་མཛད། ཐོས་པ་དང་བསམ་པ་དང་སྒོམ་པའི་ཤེས་རབ། སྙིང་པོར་གྱུར་པ་ཕྱིན་ཅི་མ་ལོག་པའི་ཡང་སྙིང་། རང་བྱུང་ལྷན་ཅིག་སྐྱེས་པའི་ཡེ་ཤེས། འོད་གསལ་དོན་དམ་པའི་བདེན་པས་ཐུགས་ཀྱི་དཀྱིལ་འཁོར་གཏམས་ཤིང་། ཕྱོགས་བཅུ་དུས་གསུམ་གྱི་རྒྱལ་བ་སྲས་དང་བཅས་པ་རྣམས་དང་། བླ་མ་དམ་པའི་ཐུགས་ཀྱི་དགོངས་པ་ཡོངས་སུ་རྫོགས་པར་མཛད་པ། རི་ཁྲོད་གྱི་དགོན་པར་སྒྲུབ་པ་ཚུལ་བཞིན་དུ་མཛད་ཅེས་ཁུམས། དེ་ལ་བདག་གློ་བ་དགའ་ཞིང་མཆིས། ཐུགས་ལ་ཤིན་ཏུ་བཏགས། སླད་ཀྱི་དོན་ཞུ་བ། ཁྱེད་ཀྱི་འབུལ་བ་དང་ཞབས་འབྲིང་ཞབས་ཏོག་རྒྱ་ཆེན་པོ་བསམ་གྱིས་མི་ཁྱབ་ཅིང་དཔག་ཏུ་མེད་པ། ནོར་བུ་རིན་པོ་ཆེ་དབང་གི་རྒྱལ་པོ་དང་བཅས་པ་ཞབས་ཏོག་བགྱིས་པ་དེ་རྣམས་ཐམས་ཅད་ཡི་གེ་དང་མཐུན་པར་ཕྱག་ཏུ་ལེགས་པར་ཐེངས། ཡི་གེ་མི་འཁྱམས་པའི་རྟེན་དུ་དབུ་ཞུ་གསོལ་འཕྲོ་ཞིག་བསྐུར་ནས་མཆིས། ། ། །ཡེ་དྷརྨཱ་ཧེ་ཏུ་པྲ་བྷ་ཝཱ་ཧེ་ཏུནྟེ་ཥཱནྟ་ཐཱ་ག་ཏོ་ཧྱ་བ་ད་ཏ། ཏེ་ཥཱཉྩ་ཡོ་ནི་རོ་དྷ་ཨེ་ཝཾ་བཱ་དཱི་མ་ཧཱ་ཤྲ་མ་ཎཿ